Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 95/21/ΕΚ του Συμβουλίου για την επιβολή, σχετικά με τη ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτους του λιμένα)

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Κατά τη συνεδρίαση της ολομέλειάς του της 30ής Νοεμβρίου 2000, το Ευρωπαϊκό Κοινοβούλιο ενέκρινε, επισημαίνοντας την ανάγκη ορισμένων τροπολογιών, την πρόταση της Επιτροπής για μια οδηγία του Ευρωπαϊκού Κοινοβουλίου και του Συμβουλίου για την τροπολογία της οδηγίας του Συμβουλίου 95/21/EK περί ελέγχου του κράτους του λιμένα. Η Οικονομική και Κοινωνική Επιτροπή και η Επιτροπή των Περιφερειών υποστήριξαν επίσης τη νομοθετική αυτή πρωτοβουλία.

Το Ευρωπαϊκό Κοινοβούλιο συμφωνεί με τα κύρια σημεία της πρότασης της Επιτροπής: να καταστεί υποχρεωτικό το καθεστώς επιθεώρησης ορισμένων ενδεχομένως επικίνδυνων πλοίων, να ενισχυθούν τα μέτρα εναντίον πλοίων που σαφώς δεν ανταποκρίνονται στα πρότυπα και να διασφαλιστεί η βελτίωση της εφαρμογής των διατάξεων της οδηγίας.

Ωστόσο, η Επιτροπή Περιφερειακής Πολιτικής, Μεταφορών και Τουρισμού διατύπωσε μια σειρά τροπολογιών που αποσκοπούν στην ενσωμάτωση της πρότασης της Επιτροπής και στην ενίσχυση των διατάξεων που αφορούν στα μέτρα άρνησης της πρόσβασης και στην εφαρμογή του ελέγχου του κράτους του λιμένα. Βάσει των εν λόγω τροπολογιών, τις οποίες ενέκρινε το Ευρωπαϊκό Κοινοβούλιο, η Επιτροπή προτείνει την προσθήκη ορισμένων νέων στοιχείων στο αρχικό της κείμενο.

Η Επιτροπή είναι έτοιμη να ενσωματώσει τις υποδείξεις και τις τροπολογίες στόχος των οποίων είναι να επιστήσουν την προσοχή των φορέων εκμετάλλευσης πλοίων που δεν πληρούν τα πρότυπα καθώς και των αμελών κρατών νηολόγησης, στο βαθμό που δεν θίγονται η συμβατότητα με το δίκαιο της θάλασσας, τις διεθνείς συμβάσεις και τις λοιπές ευρωπαϊκές νομοθετικές πρωτοβουλίες καθώς και το πεδίο εφαρμογής της οδηγίας περί ελέγχου του κράτους του λιμένα.

Αποκλειστικός στόχος του ελέγχου που διεξάγει το κράτος του λιμένα είναι να βεβαιώσει ότι το πλοίο πληροί τις διεθνείς προϋποθέσεις και όχι να επιβάλει έμμεσα πρόσθετο εξοπλισμό.

Για τους λόγους αυτούς, η Επιτροπή δεν δύναται να αποδεχθεί την πρόταση απαγόρευσης στους ευρωπαϊκούς λιμένες όλων των πλοίων που δεν είναι εξοπλισμένα με όργανο καταγραφής δεδομένων του ταξιδιού (VDR) καθώς, στο πλαίσιο του διεθνούς δικαίου, μόνο τα σκάφη συγκεκριμένων κατηγοριών απαιτείται να είναι εξοπλισμένα με VDR. Επιπλέον, η πρόταση αυτή δεν συνάδει με μια άλλη εγκριθείσα τροπολογία, βάσει της οποίας - κατά τη διάρκεια επιθεώρησης - η απουσία οργάνου καταγραφής δεδομένων ταξιδιού (όποτε η ύπαρξή του απαιτείται) πρέπει να θεωρείται σοβαρό ελάττωμα το οποίο πρέπει να αρθεί πριν τον απόπλου του σκάφους.

Επιπλέον, η Επιτροπή επιθυμεί την αποφυγή μέτρων δυσανάλογων προς τις αρχές και τους στόχους του ελέγχου του κράτους του λιμένα. Για τους λόγους αυτούς, η Επιτροπή δεν αποδέχεται την πρόταση απαγόρευσης όλων των πλοίων, ανεξαρτήτως του ιστορικού τους απαγορεύσεων απόπλου, για τον αποκλειστικό λόγο ότι φέρουν τη σημαία κράτους που είναι καταχωρημένο στον κατάλογο κρατών νηολόγησης με ιστορικό απαγορεύσεων απόπλου άνω του μέσου όρου (μαύρη λίστα) του μνημονίου συμφωνίας των Παρισίων.

Η Επιτροπή θεωρεί ότι, για λόγους συνοχής, η πρότασή της δεν πρέπει να περιλαμβάνει αιτιολογικές σκέψεις που δεν αντανακλούν τα περιεχόμενα της οδηγίας. Επ' αυτής της βάσης, η Επιτροπή δεν δύναται να αποδεχθεί τη δήλωση ότι τα απαγορευτικά μέτρα πρέπει επίσης να καλύπτουν τη διέλευση από τα χωρικά ύδατα και τη δήλωση σχετικά με την απειλή που αποτελούν πλοία που φέρουν τη σημαία κράτους καταχωρημένου στο τμήμα "υψηλού κινδύνου" της μαύρης λίστας του μνημονίου συμφωνίας των Παρισίων.

Η Επιτροπή συμφωνεί με το Ευρωπαϊκό Κοινοβούλιο σχετικά με την αναγκαιότητα ισχυρής δέσμευσης των κρατών μελών για τη σύσταση των κατάλληλων, από άποψη ποιότητας και ποσότητας, φορέων ελέγχου του κράτους του λιμένα και για τη διασφάλιση τακτικής ενημέρωσης περί της εφαρμογής του ελέγχου του κράτους του λιμένα.

Η Επιτροπή αποδέχεται το επιχείρημα ότι ένα πλοίο που δεν πληροί τα πρότυπα αποτελεί απειλή για την ασφάλεια και το περιβάλλον, ανεξαρτήτως της ηλικίας του.

Τέλος, θεωρείται ότι ο έλεγχος του κράτους του λιμένα πρέπει να δώσει ιδιαίτερη προσοχή στη συμμόρφωση προς την απαίτηση ύπαρξης οργάνου καταγραφής των δεδομένων ταξιδιού.

Επομένως, σε συμμόρφωση προς το άρθρο 250 παράγραφος 2 της Συνθήκης, η Επιτροπή τροποποιεί την πρότασή της.

Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 95/21/ΕΚ του Συμβουλίου για την επιβολή, σχετικά με τη ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτους του λιμένα)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80, παράγραφος 2,

την πρόταση της Επιτροπής [1],

[1] ΕΕ C [...] της [...], σ. [...].

τη γνώμη της Οικονομικής και Κοινωνικής Επιτροπής [2],

[2] ΕΕ C [...] της [...], σ. [...].

τη γνώμη της Επιτροπής των Περιφερειών [3],

[3] ΕΕ C [...] της [...], σ. [...].

Αποφασίζοντας με τη διαδικασία του άρθρου 251 της συνθήκης [4],

[4] ΕΕ C [...] της [...], σ. [...].

Εκτιμώντας τα εξής:

(1) Η οδηγία 95/21/ΕΚ θεσπίζει στην Ευρωπαϊκή Κοινότητα τον έλεγχο των πλοίων από το κράτος του λιμένα βάσει εναρμονισμένων διαδικασιών επιθεώρησης και απαγόρευσης απόπλου.

(2) Είναι αναγκαίο να ληφθούν υπόψη οι τροπολογίες των συμβάσεων, των πρωτοκόλλων, των κωδίκων και των ψηφισμάτων του Διεθνούς Ναυτιλιακού Οργανισμού (ΙΜΟ) που έχουν τεθεί σε ισχύ, καθώς και οι εξελίξεις στο πλαίσιο του μνημονίου συνεννόησης των Παρισίων.

(3) Ορισμένα πλοία, λόγω της κακής κατάστασής τους, της σημαίας τους και του ιστορικού τους συνιστούν σαφή κίνδυνο για την ασφάλεια στη θάλασσα και το θαλάσσιο περιβάλλον. ότι θα πρέπει επομένως να απαγορευτεί η είσοδος των πλοίων αυτών στους λιμένες της Κοινότητας, παρεκτός εάν αποδειχθεί ότι είναι δυνατή η εκμετάλλευσή τους χωρίς να εγκυμονούνται κίνδυνοι για τα ύδατα της Κοινότητας. ότι θα πρέπει να θεσπιστούν κατευθυντήριες γραμμές όπου θα παρουσιάζονται λεπτομερώς οι διαδικασίες που θα πρέπει να εφαρμόζονται σε περίπτωση απαγόρευσης ελλιμενισμού και άρσης της απαγόρευσης ελλιμενισμού. ότι ο κατάλογος των πλοίων στα οποία έχει απαγορευτεί η είσοδος σε λιμένες της Κοινότητας θα πρέπει να δημοσιεύεται και να παρουσιάζεται από το σύστημα πληροφοριών Sirenac.

(4) Τα πλοία με υψηλό συντελεστή εστίασης εγκυμονούν ιδιαίτερα σημαντικό κίνδυνο ατυχήματος ή ρύπανσης που δικαιολογεί την ανάγκη πρόβλεψης της επιθεώρησής τους σε κάθε λιμένα της Κοινότητας στον οποίο καταπλέουν.

(5) Οι κατηγορίες των πλοίων που απαριθμούνται στο παράρτημα V εγκυμονούν επίσης σημαντικό κίνδυνο ατυχήματος ή ρύπανσης μετά από μία ορισμένη ηλικία. ότι η μεγάλη διακριτική ευχέρεια που παραχωρείται στην αρχή επιθεώρησης να επιλέξει ή όχι τέτοια πλοία για ενισχυμένη επιθεώρηση δεν επιτρέπει την εξασφάλιση της απαραίτητης εναρμόνισης των εφαρμοζόμενων πρακτικών εντός της Κοινότητας. ότι είναι συνεπώς απαραίτητο να καταστεί υποχρεωτική η επιθεώρηση αυτών των πλοίων.

(6) Το περιεχόμενο των ενισχυμένων επιθεωρήσεων που αποτελούν το αντικείμενο των κατευθυντήριων γραμμών που θεσπίζονται στο παράρτημα V, μέρος B, μπορεί να ποικίλει σημαντικά κατά τη διακριτική ευχέρεια της αρχής επιθεώρησης. ότι είναι συνεπώς απαραίτητο να καταστούν υποχρεωτικές αυτές οι κατευθυντήριες γραμμές. ότι θα πρέπει ωστόσο να προβλεφθεί μία εξαίρεση στις περιπτώσεις όπου η διεξαγωγή επιθεώρησης επί των εν λόγω πλοίων, δεδομένης ιδίως της κατάστασης των δεξαμενών φορτίου του πλοίου ή τυχόν λειτουργικών περιορισμών που συνδέονται με τις εργασίες φόρτωσης ή εκφόρτωσης, δεν είναι δυνατή ή θα εγκυμονούσε πολύ σημαντικούς κινδύνους για την ασφάλεια του πλοίου και του πληρώματός του, καθώς και για την ασφάλεια του λιμένα.

(7) Τυχόν αδυναμίες στα δομικά μέρη του πλοίου ενδέχεται να εντείνουν τον κίνδυνο ατυχήματος στη θάλασσα. ότι όταν πρόκειται για πλοίο που μεταφέρει φορτίο υδρογονανθράκων χύδην, παρόμοια ατυχήματα μπορεί να έχουν καταστροφικές επιπτώσεις για το περιβάλλον. ότι η αρχή επιθεώρησης οφείλει να διενεργήσει οπτικό έλεγχο των μερών του πλοίου στα οποία είναι δυνατή η πρόσβαση προκειμένου να εντοπίσει ενδεχόμενη υπερβολική διάβρωση και να λάβει τα ενδεδειγμένα μέτρα παρακολούθησης, ιδίως έναντι των νηογνωμόνων που είναι υπεύθυνοι για την ποιότητα των δομικών μερών των πλοίων.

(8) Μία ενισχυμένη επιθεώρηση βασιζόμενη στην υποχρεωτική εξέταση ορισμένων στοιχείων του πλοίου απαιτεί χρόνο και ενδελεχή οργάνωση. ότι θα πρέπει να διευκολυνθεί η προετοιμασία της επιθεώρησης και να ενισχυθεί η αποτελεσματικότητά της. ότι, για τον σκοπό αυτό, ο πλοίαρχος ή ο εφοπλιστής κάθε πλοίου που καταπλέει σε λιμένα της Κοινότητας θα πρέπει να κοινοποιεί ορισμένες πληροφορίες επιχειρησιακού χαρακτήρα.

(9) Λαμβανομένων υπόψη των σοβαρών κινδύνων ρύπανσης που προκαλούν τα πετρελαιοφόρα πλοία. ότι, λαμβανομένου επίσης υπόψη του γεγονότος ότι η πλειονότητα των ελαττωμάτων που οδηγούν στην απαγόρευση του απόπλου αφορούν πλοία ηλικίας άνω των 15 ετών, είναι απαραίτητη η εφαρμογή του καθεστώτος ενισχυμένων επιθεωρήσεων στα πετρελαιοφόρα ηλικίας άνω των 15 ετών.

(10) Ο αυξανόμενος ρόλος του ελέγχου των πλοίων από το κράτος του λιμένα με σκοπό την καταπολέμηση πρακτικών που δεν ανταποκρίνονται στα πρότυπα συνεπάγεται μία συνολική αύξηση των καθηκόντων των επιθεωρητών. ότι θα πρέπει, για τον λόγο αυτό, να καταβληθεί ιδιαίτερη προσπάθεια προκειμένου να αποφευχθούν περιττές επιθεωρήσεις και να βελτιωθεί η ενημέρωση των επιθεωρητών σχετικά με το περιεχόμενο των επιθεωρήσεων που έχουν διεξαχθεί στους προηγούμενους λιμένες. ότι, για τον σκοπό αυτό, η έκθεση επιθεώρησης που συντάσσεται από τον επιθεωρητή μετά το πέρας κάθε επιθεώρησης, λεπτομερούς επιθεώρησης ή ενισχυμένης επιθεώρησης θα πρέπει να αναφέρει τα μέρη του πλοίου που έχουν αποτελέσει αντικείμενο επιθεώρησης. ότι ο επιθεωρητής του επόμενου λιμένα όπου θα καταπλεύσει το πλοίο θα μπορεί με τον τρόπο αυτό να λαμβάνει υπόψη τις εν λόγω πληροφορίες και, ενδεχομένως, να αποφασίσει να μην επιθεωρήσει ένα μέρος του πλοίου σε περίπτωση που δεν έχει ανιχνευθεί κανένα ελάττωμα κατά τη διάρκεια της προηγούμενης επιθεώρησης.

(10β)Έχει σημειωθεί ουσιαστική τεχνολογική πρόοδος στον τομέα του επί του πλοίου εξοπλισμού, ο οποίος επιτρέπει την καταγραφή των δεδομένων του ταξιδιού (με συστήματα οργάνων καταγραφής δεδομένων ταξιδιού ή "μαύρα κουτιά") με στόχο τη διευκόλυνση των ερευνών που διενεργούνται κατόπιν ατυχημάτων. Λόγω της σημασίας του εξοπλισμού αυτού του είδους για την πρόληψη των θαλάσσιων ατυχημάτων, πρέπει να καταστεί υποχρεωτικό για τα πλοία που ασκούν δραστηριότητες τόσο στα κοινοτικά ύδατα όσο και διεθνώς να φέρουν τα όργανα αυτά. Επομένως, η έλλειψη του απαιτούμενου οργάνου καταγραφής δεδομένων του ταξιδιού (VDR) επί του πλοίου πρέπει να θεωρείται ότι αποτελεί σοβαρό ελάττωμα που δικαιολογεί την απαγόρευση απόπλου του πλοίου.

(11) Η διοίκηση του κράτους της σημαίας του επιθεωρούμενου πλοίου ή ο αρμόδιος νηογνώμονας θα πρέπει να διαθέτουν πληροφορίες σχετικά με τα αποτελέσματα των επιθεωρήσεων προκειμένου να εξασφαλίζουν την πλέον αποτελεσματική παρακολούθηση της εξέλιξης, και ενδεχομένως της επιδείνωσης, της κατάστασης του πλοίου, και να λαμβάνουν εγκαίρως τα απαραίτητα μέτρα αποκατάστασης.

(12) Μία ενδεχόμενη ρύπανση από υδρογονάνθρακες κατόπιν ατυχήματος ενδέχεται να προκαλέσει σημαντικές ζημίες στο περιβάλλον και στην οικονομία της εμπλεκόμενης περιοχής. ότι θα πρέπει, κατά συνέπεια, να ελέγχεται ότι τα πετρελαιοφόρα που καταπλέουν σε λιμένες της Ευρωπαϊκής Ένωσης καλύπτονται επαρκώς έναντι των κινδύνων αυτών. ότι, επ' ευκαιρία κάθε επιθεώρησης πετρελαιοφόρου πλοίου που μεταφέρει άνω των 2.000 τόνων υδρογονανθράκων χύδην, ο επιθεωρητής θα πρέπει να ελέγχει την ύπαρξη επί του πλοίου ασφάλειας ή άλλης χρηματικής εγγύησης, η οποία να καλύπτει τις ζημίες που θα μπορούσαν τυχόν να προκληθούν εξαιτίας της ρύπανσης, σύμφωνα με τη διεθνή σύμβαση για την αστική ευθύνη σε περίπτωση ζημίας από πετρελαϊκή ρύπανση του 1969, όπως τροποποιήθηκε από το πρωτόκολλό της του 1992.

(13) Η διαφάνεια των πληροφοριών που αφορούν τα πλοία που επιθεωρούνται και στα οποία απαγορεύεται ο απόπλους αποτελεί ουσιώδες στοιχείο κάθε πολιτικής που έχει ως στόχο να αποτρέψει τη χρήση πλοίων που δεν ανταποκρίνονται στα πρότυπα ασφάλειας. ότι, στο πλαίσιο αυτό, θα πρέπει να συμπληρωθεί ο κατάλογος των δημοσιευόμενων πληροφοριών με την αναφορά της ταυτότητας του ναυλωτή του πλοίου. ότι θα πρέπει επίσης να παρέχεται στο κοινό πληρέστερη και σαφέστερη ενημέρωση σχετικά με τις επιθεωρήσεις και τις απαγορεύσεις απόπλου που πραγματοποιούνται στους λιμένες της Ευρωπαϊκής Ένωσης. ότι πρόκειται ειδικότερα για πληροφορίες που αφορούν πιο εμπεριστατωμένους ελέγχους που πραγματοποιούνται επί των πλοίων, τόσο από τις αρχές του κράτους του λιμένα όσο και από τους νηογνώμονες καθώς και για την επεξήγηση της συνέχειας που δίδεται από τις αρχές του κράτους του λιμένα ή τους αρμόδιους νηογνώμονες σε απαγορεύσεις απόπλου που πραγματοποιούνται δυνάμει της οδηγίας.

(14) Ο εντοπισμός περιπτώσεων κακής εφαρμογής της οδηγίας, ή ενδεχομένως επιεικών πρακτικών εφαρμοζόμενων σε ορισμένους λιμένες της Κοινότητας, έχει ουσιώδη σημασία προκειμένου να αποφευχθεί ο κίνδυνος εφαρμογής άνισων επιπέδων ασφάλειας ή στρέβλωσης του ανταγωνισμού μεταξύ λιμένων και περιοχών της Ευρωπαϊκής Ένωσης. ότι, για τον σκοπό αυτό, η Επιτροπή θα πρέπει να διαθέτει λεπτομερέστερες πληροφορίες, ιδίως σχετικά με τις κινήσεις των πλοίων στους λιμένες, προκειμένου να είναι σε θέση να πραγματοποιεί ενδελεχή έλεγχο των συνθηκών εφαρμογής της οδηγίας. ότι τέτοιες πληροφορίες θα πρέπει να παρέχονται σε ετήσια βάση στην Επιτροπή ώστε να είναι σε θέση να παρεμβαίνει ταχύτερα σε περίπτωση όπου παρατηρούνται ανωμαλίες στην εφαρμογή της οδηγίας.

(15) Οι διατάξεις της οδηγίας 95/21/ΕΚ σχετικά με τη διαδικασία επιτροπής θα πρέπει να τροποποιηθούν ώστε να ληφθεί υπόψη η απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών δραστηριοτήτων που ανατίθενται στην Επιτροπή [5].

[5] ΕΕ L 184 της 17.07.99, σ. 23.

(16) Τα μέτρα που απαιτούνται για την εφαρμογή της παρούσας οδηγίας αποτελούν γενικά μέτρα, υπό την έννοια του άρθρου 2 της απόφασης 1999/468 του Συμβουλίου και θα πρέπει να εγκριθούν σύμφωνα με την κανονιστική διαδικασία που προβλέπεται στο άρθρο 5 της εν λόγω απόφασης,

ΕΞΕΔΩΣΕ ΤΗΝ ΠΑΡΟΥΣΙΑ ΟΔΗΓΙΑ:

Άρθρο 1

Η οδηγία 95/21/ΕΚ τροποποιείται ως εξής:

1) Ο τίτλος αντικαθίσταται από τον ακόλουθο τίτλο:

«Οδηγία 95/21/ΕΚ του Ευρωπαϊκού Κοινοβουλίου και του Συμβουλίου της 19ης Ιουνίου 1995 σχετικά με τον έλεγχο των πλοίων από το κράτος του λιμένα».

2) Το άρθρο 2 τροποποιείται ως εξής:

α) το σημείο 1 τροποποιείται ως εξής:

(i) προστίθεται η ακόλουθη περίπτωση:

« - η διεθνής σύμβαση για την αστική ευθύνη σε περίπτωση ζημίας από πετρελαϊκή ρύπανση του 1969, όπως τροποποιήθηκε από το πρωτόκολλό της του 1992.»

(ii) η ημερομηνία της 1ης Ιουλίου 1999 αντικαθίσταται από την ημερομηνία της 1ης Ιουλίου 2000.

β) στο σημείο 2, η ημερομηνία της 1ης Ιουλίου 1999 αντικαθίσταται από την ημερομηνία της 1ης Ιουλίου 2000.

2β) Το άρθρο 4 αντικαθίσταται από το ακόλουθο:

"Άρθρο 4

Οργανισμός επιθεώρησης

Τα κράτη μέλη διατηρούν κατάλληλες εθνικές διοικητικές υπηρεσίες στον ναυτιλιακό τομέα, εφεξής καλούμενες «αρμόδιες αρχές», στελεχωμένες με το απαραίτητο προσωπικό, ιδίως δε με ειδικευμένους επιθεωρητές, για την επιθεώρηση των πλοίων και λαμβάνουν όλα τα δέοντα μέτρα για να εξασφαλίζουν ότι οι αρμόδιες αρχές τους εκτελούν τα καθήκοντά τους όπως ορίζεται στην παρούσα οδηγία.

3) Το άρθρο 5 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Η αρμόδια αρχή κάθε κράτους μέλους διεξάγει, κάθε χρόνο, συνολικό αριθμό επιθεωρήσεων πλοίων, όπως προβλέπεται στο άρθρο 5, παράγραφος 2, στο άρθρο 6 και στο άρθρο 7, που αντιστοιχεί στο 25% τουλάχιστον του αριθμού των πλοίων που κατέπλευσαν στους λιμένες του κατά τη διάρκεια του προηγούμενου ημερολογιακού έτους.».

β) η παράγραφος 2 αντικαθίσταται από το ακόλουθο κείμενο:

«2. Η αρμόδια αρχή φροντίζει ώστε κάθε πλοίο που δεν υπόκειται σε ενισχυμένη επιθεώρηση και του οποίου ο συντελεστής εστίασης που εμφανίζεται στο σύστημα πληροφοριών Sirenac είναι ανώτερος του 50, να υποβάλλεται σε επιθεώρηση σύμφωνα με το άρθρο 6.

Όσον αφορά την επιλογή άλλων πλοίων για επιθεώρηση, η αρμόδια αρχή καθορίζει τη σειρά προτεραιότητας ως ακολούθως:

- τα πλοία που προβλέπονται στο παράρτημα I, μέρος 1, έχουν απόλυτη προτεραιότητα, ανεξαρτήτως της τιμής του συντελεστή εστίασης(

- τα πλοία που προβλέπονται στο παράρτημα I, μέρος 2, επιλέγονται κατά φθίνουσα σειρά, ανάλογα με τη σειρά προτεραιότητας που προκύπτει από την τιμή του συντελεστή εστίασής τους.»

4) Το άρθρο 7 αντικαθίσταται από το ακόλουθο κείμενο:

«Άρθρο 7

Υποχρεωτική ενισχυμένη επιθεώρηση ορισμένων πλοίων

1. Τα κράτη μέλη εξασφαλίζουν ότι τα πλοία που ανήκουν στις κατηγορίες του παραρτήματος V, σημείο A, υποβάλλονται σε ενισχυμένη επιθεώρηση στον πρώτο λιμένα τον οποίο επισκέπτονται μετά από περίοδο 12 μηνών από την τελευταία ενισχυμένη επιθεώρηση που πραγματοποιήθηκε σε λιμένα κράτους μέλους. Ωστόσο, μεταξύ των δύο ενισχυμένων επιθεωρήσεων, τα πλοία αυτά μπορούν να υποβληθούν στην επιθεώρηση που προβλέπεται στις παραγράφους 1 και 2 του άρθρου 6.

2. Ο εφοπλιστής ή ο πλοίαρχος ενός πλοίου που προβλέπεται στην προηγούμενη παράγραφο κοινοποιεί, το αργότερο 48 εργάσιμες ώρες πριν από την προβλεπόμενη ώρα άφιξης του πλοίου σε λιμένα κράτους μέλους ή από τον λιμένα αναχώρησης εάν η προβλεπόμενη ώρα άφιξης είναι μικρότερη των 48 εργάσιμων ωρών, όλες τις πληροφορίες που αναφέρονται στο παράρτημα V, σημείο B, στην αρμόδια αρχή του εν λόγω κράτους μέλους.

Κάθε πλοίο το οποίο δεν έχει διαβιβάσει στην εν λόγω αρμόδια αρχή τις ανωτέρω προβλεπόμενες πληροφορίες θα υποβάλλεται σε επιθεώρηση, σύμφωνα με το άρθρο 6, κατά την άφιξή του στον λιμένα προορισμού.

3. Το παράρτημα V σημείο Γ περιλαμβάνει τις υποχρεωτικές κατευθυντήριες γραμμές που αφορούν αυτή την ενισχυμένη επιθεώρηση.»

5) Προστίθεται το ακόλουθο άρθρο 7α:

«Άρθρο 7α

Μέτρα απαγόρευσης ελλιμενισμού για ορισμένα πλοία υποκείμενα σε ενισχυμένη επιθεώρηση

1. Τα κράτη μέλη εξασφαλίζουν την απαγόρευση εισόδου στους λιμένες της Κοινότητας, εκτός των περιπτώσεων που προβλέπονται στο άρθρο 11, παράγραφος 6, στα πλοία ηλικίας που ανήκουν σε μία από τις κατηγορίες του παραρτήματος XI, σημείο A, όταν στα πλοία αυτά:

- έχει απαγορευθεί ο απόπλους πάνω από μία φορά κατά τη διάρκεια των προηγουμένων 36 μηνών σε λιμένα συμβαλλόμενου κράτους του μνημονίου συμφωνίας των Παρισίων,

- φέρουν τη σημαία κράτους το οποίο περιλαμβάνεται στο τμήμα "υψηλού κινδύνου" της μαύρης λίστας που δημοσιεύεται στην ετήσια έκθεση του μνημονίου συμφωνίας των Παρισίων

- έχει απαγορευτεί ο απόπλους πάνω από δύο φορές κατά τη διάρκεια των προηγουμένων εικοσιτεσσάρων μηνών σε λιμένα συμβαλλόμενου κράτους του μνημονίου συμφωνίας των Παρισίων,

- φέρουν τη σημαία κράτους το οποίο περιλαμβάνεται στη μαύρη λίστα που δημοσιεύεται στην ετήσια έκθεση του μνημονίου συμφωνίας των Παρισίων.

Το μέτρο της απαγόρευσης ελλιμενισμού εφαρμόζεται αφότου το πλοίο λάβει άδεια να εγκαταλείψει τον λιμένα ή αφότου επιβληθεί σε αυτό δεύτερη ή τρίτη απαγόρευση απόπλου.

2. Για τους σκοπούς της εφαρμογής της παραγράφου 1, τα κράτη μέλη συμμορφώνονται με τις διαδικασίες που αναφέρονται στο παράρτημα XI, σημείο Β.

3. Η Επιτροπή δημοσιεύει ανά εξάμηνο τις πληροφορίες που αφορούν τα πλοία στα οποία απαγορεύεται η είσοδος στους λιμένες της Κοινότητας κατ' εφαρμογήν του παρόντος άρθρου.»

6) Το άρθρο 8 αντικαθίσταται από το ακόλουθο κείμενο:

«Άρθρο 8

Έκθεση επιθεώρησης

1. Μετά την περάτωση μίας επιθεώρησης, μίας λεπτομερέστερης επιθεώρησης ή μίας ενισχυμένης επιθεώρησης, ο επιθεωρητής συντάσσει μία έκθεση επιθεώρησης, η οποία θα πρέπει να περιέχει τουλάχιστον τις πληροφορίες που αναφέρονται στο παράρτημα Χ και η οποία θα πρέπει να αναφέρει τα αποτελέσματα της επιθεώρησης, τα μέρη ή στοιχεία του πλοίου που υποβλήθηκαν σε επιθεώρηση, στην περίπτωση λεπτομερέστερης ή ενισχυμένης επιθεώρησης, τις λεπτομέρειες των τυχόν αποφάσεων που λαμβάνει ο επιθεωρητής καθώς και τα μέτρα αποκατάστασης που θα πρέπει να ληφθούν από τον πλοίαρχο, τον πλοιοκτήτη ή τον εφοπλιστή.

2. Ένα αντίγραφο της έκθεσης επιθεώρησης παραδίδεται στον πλοίαρχο του πλοίου, στη διοίκηση του κράτους της σημαίας καθώς και στον αναγνωρισμένο οργανισμό που είναι υπεύθυνος για τους ελέγχους των πλοίων καθώς και για την έκδοση των πιστοποιητικών κατάταξης ή των πιστοποιητικών που χορηγούνται εξ ονόματος του κράτους της σημαίας σύμφωνα με τις διεθνείς συμβάσεις. Σε περίπτωση εντοπισμού ελαττωμάτων που δικαιολογούν την απαγόρευση απόπλου ενός πλοίου, το έγγραφο που παραδίδεται στον πλοίαρχο σύμφωνα με την παράγραφο 1 αναφέρει τη μελλοντική δημοσίευση της απαγόρευσης απόπλου σύμφωνα με τις διατάξεις της παρούσας οδηγίας.»

7. Στο άρθρο 9, παράγραφος 5, η φράση «Επιπλέον, απευθύνεται κοινοποίηση, όπου απαιτείται [...] ή στους αναγνωρισμένους οργανισμούς που είναι υπεύθυνοι για την έκδοση των πιστοποιητικών του πλοίου αυτού.» αντικαθίσταται από την φράση «Επιπλέον, απευθύνεται κοινοποίηση, όπου απαιτείται [...] ή στους αναγνωρισμένους οργανισμούς που είναι υπεύθυνοι για την έκδοση των πιστοποιητικών κατάταξης ή των πιστοποιητικών που εκδίδονται εξ ονόματος του κράτους της σημαίας σύμφωνα με τις διεθνείς συμβάσεις.»

8) Στο άρθρο 10 παράγραφος 1, η φράση «ή απαγορεύσεως ελλιμενισμού» προστίθεται μετά τη φράση «κατά μίας απόφασης απαγορεύσεως απόπλου».

9) Το άρθρο 14 παράγραφος 2 τροποποιείται ως εξής:

α) οι λέξεις «Sirenac E» αντικαθίστανται από τη λέξη «Sirenac»,

β) προστίθεται το ακόλουθο εδάφιο:

«Ενόψει της διεξαγωγής των επιθεωρήσεων που προβλέπονται στο άρθρο 6 και στο άρθρο 7, οι επιθεωρητές συμβουλεύονται τις δημόσιες και ιδιωτικές βάσεις δεδομένων σχετικά με τις επιθεωρήσεις πλοίων, στις οποίες θα είναι δυνατή η πρόσβαση μέσω του συστήματος πληροφοριών EQUASIS, μόλις αυτό λειτουργήσει».

10) Στο άρθρο 15, η παράγραφος 2 αντικαθίσταται από το ακόλουθο κείμενο:

«2. Οι πληροφορίες που απαριθμούνται στο παράρτημα VIII, μέρος I και II, καθώς και οι πληροφορίες σχετικά με τις αλλαγές, τις ανακλήσεις και τις απώλειες κλάσης που προβλέπονται στο άρθρο 15, παράγραφος 3, της οδηγίας 94/57/ΕΚ θα πρέπει να είναι διαθέσιμες στο σύστημα πληροφοριών Sirenac. Οι πληροφορίες αυτές θα δημοσιοποιούνται, στο πλαίσιο του συστήματος πληροφοριών EQUASIS, μόλις αυτό λειτουργήσει, το συντομότερο δυνατόν μετά την επιθεώρηση ή μετά την άρση της απαγόρευσης απόπλου.»

10β) Στο άρθρο 16 προστίθεται η ακόλουθη νέα παράγραφος 4:

"4. Σε περίπτωση απαγόρευσης απόπλου σκάφους για ελαττώματα ή έλλειψη έγκυρων πιστοποιητικών όπως αυτά ορίζονται στο άρθρο 9 και στο παράρτημα VI, τις δαπάνες που απορρέουν από την απαγόρευση απόπλου φέρει ο πλοιοκτήτης ή ο εφοπλιστής του πλοίου."

11) Τα άρθρα 17 και 18 αντικαθίστανται από το ακόλουθο κείμενο:

«Άρθρο 17

Παρεχόμενα στοιχεία στο πλαίσιο της παρακολούθησης της εφαρμογής

Τα κράτη μέλη παρέχουν στην Επιτροπή τις πληροφορίες που απαριθμούνται στο παράρτημα Χ με τη συχνότητα που αναφέρεται στο εν λόγω παράρτημα.»

«Άρθρο 18

Κανονιστική επιτροπή

1. Η Επιτροπή επικουρείται από την επιτροπή που συστήνεται με το άρθρο 12 της οδηγίας 93/75/ΕΟΚ.

2. Στις περιπτώσεις όπου γίνεται αναφορά στην παρούσα παράγραφο, εφαρμόζεται η κανονιστική διαδικασία που προβλέπεται στο άρθρο 5 της απόφασης 1999/468/ΕΚ, σύμφωνα με τις διατάξεις του άρθρου 8 της εν λόγω απόφασης.

3. Η περίοδος που προβλέπεται στην παράγραφο 6 του άρθρου 5 της απόφασης 1999/468/ΕΚ καθορίζεται σε τρεις μήνες.»

12) Στο άρθρο 19, το σημεία α) αντικαθίσταται από το ακόλουθο κείμενο:

«α) να αναπροσαρμόζονται οι υποχρεώσεις που αναφέρονται στο άρθρο 5, εκτός από τον αριθμό 25% της παραγράφου 1, και στα άρθρα 6, 7, 8, 15 και 17, καθώς και στα παραρτήματα που αναφέρονται στα εν λόγω άρθρα, βάσει της πείρας που αποκτήθηκε από την εφαρμογή της παρούσας οδηγίας και λαμβανομένων υπόψη των εξελίξεων του μνημονίου συνεννόησης.»

12β) Στο άρθρο 20 προστίθεται η ακόλουθη νέα παράγραφος 4:

"4. Η Επιτροπή ενημερώνει τακτικά το Ευρωπαϊκό Κοινοβούλιο και το Συμβούλιο σχετικά με την πρόοδο που σημειώνεται κατά την εφαρμογή της οδηγίας στα κράτη μέλη."

13) Το παράρτημα I, μέρος II αντικαθίσταται από το κείμενο που παρουσιάζεται στο παράρτημα Ι της παρούσας οδηγίας.

14) Στο παράρτημα II προστίθεται το ακόλουθο σημείο 35:

«35. Διεθνές πιστοποιητικό ασφάλειας ή άλλη χρηματική εγγύηση για την κάλυψη ζημιών λόγω ρύπανσης (για τα πετρελαιοφόρα που προβλέπονται από τη διεθνή σύμβαση για την αστική ευθύνη σε περίπτωση ζημίας από πετρελαϊκή ρύπανση του 1969, όπως τροποποιήθηκε από το πρωτόκολλό της του 1992).»

15) Στο παράρτημα III, σημείο 1, η φράση «II-8 και II-11» αντικαθίσταται από τη φράση «και II-8.»

16) Το παράρτημα V αντικαθίσταται από το κείμενο που περιλαμβάνεται στο παράρτημα ΙΙ της παρούσας οδηγίας.

17) Το παράρτημα VI τροποποιείται ως εξής:

α) Στο σημείο 2 προστίθενται τα ακόλουθα:

"14. Παρέχει κάθε δυνατή πληροφορία σε περίπτωση ατυχήματος".

β) Στο σημείο 3.1, η φράση «Έλλειψη πιστοποιητικών εν ισχύι» αντικαθίσταται από τη φράση «Έλλειψη πιστοποιητικών και εγγράφων εν ισχύι».

γ) Στην παράγραφο 3.2, προστίθεται το ακόλουθο σημείο:

«15. Μη εκτέλεση του ενισχυμένου προγράμματος επιθεωρήσεων δυνάμει του ψηφίσματος A.744(18).

16. Απουσία οργάνου καταγραφής δεδομένων ταξιδιού».

δ) Στην παράγραφο 3.6, προστίθεται το ακόλουθο σημείο:

«5. Απουσία του φακέλου εκθέσεων επιθεωρήσεων ή μη συμμόρφωσή του με τον κανονισμό 13 G (3) (β) της σύμβασης Marpol.»

18) Το παράρτημα VIII αντικαθίσταται από το κείμενο που περιλαμβάνεται στο παράρτημα ΙΙΙ της παρούσας οδηγίας:

19) Προστίθενται τα παραρτήματα ΙΧ, Χ και ΧΙ των οποίων το κείμενο περιλαμβάνεται στο παράρτημα ΙV της παρούσας οδηγίας.

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους προς την παρούσα οδηγία το αργότερο έως τις [...]. Ενημερώνουν αμέσως την Επιτροπή σχετικά.

Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευση τους από παραπομπή στην παρούσα οδηγία. Ο τρόπος παραπομπής αποφασίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από την δημοσίευσή της στην Επίσημη Εφημερίδα των Ευρωπαϊκών Κοινοτήτων

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, στις [...]

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ Ι

Το παράρτημα Ι, μέρος ΙΙ αντικαθίσταται από το ακόλουθο κείμενο:

ΙΙ. Συνολικός συντελεστής εστίασης

Τα ακόλουθα πλοία θα πρέπει να επιθεωρούνται κατά προτεραιότητα:

1. Πλοία που καταπλέουν σε λιμένα κράτους μέλους για πρώτη φορά ή ύστερα από απουσία δώδεκα μηνών τουλάχιστον. Για την εφαρμογή των κριτηρίων αυτών, τα κράτη μέλη λαμβάνουν επίσης υπόψη τους τις επιθεωρήσεις που διεξήχθησαν από μέρη του μνημονίου συνεννόησης. Εάν δεν υπάρχουν κατάλληλα στοιχεία για τον σκοπό αυτό, τα κράτη μέλη βασίζονται στις πληροφορίες που περιέχονται στη βάση δεδομένων Sirenac και επιθεωρούν τα πλοία που δεν είναι καταχωρημένα στη βάση αυτή από τη δημιουργία της την 1η Ιανουαρίου 1993.

2. Πλοία τα οποία δεν έχουν υποβληθεί σε επιθεώρηση από κανένα κράτος μέλος εντός των προηγούμενων έξι μηνών.

3. Πλοία των οποίων τα υποχρεωτικά πιστοποιητικά για τη ναυπήγηση και τον εξοπλισμό τους, τα οποία εκδίδονται σύμφωνα με τις συμβάσεις, και τα πιστοποιητικά κατάταξης έχουν εκδοθεί από οργανισμούς που δεν είναι αναγνωρισμένοι σύμφωνα με την οδηγία 94/57/EK του Συμβουλίου της 22ας Νοεμβρίου 1994 σχετικά με κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών.

4. Πλοία που φέρουν τη σημαία κράτους το οποίο περιλαμβάνεται στον πίνακα κυλιόμενων μέσων όρων τριετίας, ο οποίος αναγράφει τα πλοία με συχνότητα απαγορεύσεων απόπλου και καθυστερήσεων άνω του μέσου όρου και ο οποίος δημοσιεύεται στην ετήσια έκθεση του μνημονίου συνεννόησης.

5. Πλοία στα οποία επετράπη να αποπλεύσουν από λιμένα κράτους μέλους υπό ορισμένες προϋποθέσεις όπως:

α) η αποκατάσταση ελαττωμάτων πριν από τον απόπλου.

β) η αποκατάσταση ελαττωμάτων στον επόμενο λιμένα.

γ) η αποκατάσταση ελαττωμάτων εντός 14 ημερών.

δ) άλλες προϋποθέσεις προσδιορισθείσες σε σχέση με ελαττώματα.

Λαμβάνεται υπόψη εάν ελήφθησαν τα κατάλληλα μέτρα και εάν αποκαταστάθηκαν όλα τα ελαττώματα.

6. Πλοία στα οποία διαπιστώθηκαν ελαττώματα κατά τη διάρκεια προηγούμενης επιθεώρησης, αναλόγως του αριθμού των ελαττωμάτων αυτών.

7. Πλοία των οποίων απαγορεύθηκε ο απόπλους σε προηγούμενο λιμένα.

8. Πλοία που φέρουν τη σημαία χώρας η οποία δεν έχει επικυρώσει το σύνολο των διεθνών συμβάσεων που προβλέπονται στο άρθρο 2 της παρούσας οδηγίας.

9. Πλοία που φέρουν τη σημαία χώρας με ποσοστό ελαττωμάτων άνω του μέσου όρου.

10. Πλοία που φέρουν τη σημαία χώρας με ελαττώματα κλάσης άνω του μέσου όρου.

11. Πλοία ηλικίας άνω των 13 ετών.

Όσον αφορά τα πλοία που απαριθμούνται ανωτέρω, η αρμόδια αρχή καθορίζει τη σειρά προτεραιότητας επιθεώρησης με τη βοήθεια ενός συνολικού συντελεστή εστίασης, ο οποίος δημοσιεύεται στο σύστημα πληροφοριών Sirenac, σύμφωνα με το παράρτημα Ι, τμήμα 1 του μνημονίου συνεννόησης των Παρισίων: υψηλότερος συντελεστής εστίασης υποδηλώνει υψηλότερη προτεραιότητα. Ο συντελεστής εστίασης ισούται με το άθροισμα των ισχυουσών τιμών συντελεστή εστίασης, όπως ορίζεται στο πλαίσιο του μνημονίου συνεννόησης. Τα σημεία 5, 6 και 7 αφορούν μόνο επιθεωρήσεις που διεξάγονται κατά τους δώδεκα τελευταίους μήνες. Ο συνολικός συντελεστής εστίασης δεν μπορεί να είναι μικρότερος από το άθροισμα των τιμών που αντιστοιχούν στα σημεία 3, 4, 8, 9, 10 και 11.

Εάν, εντός τριών μηνών από τον καθορισμό νέων τιμών συντελεστή εστίασης στο πλαίσιο του μνημονίου συνεννόησης η Επιτροπή κρίνει ότι οι τιμές αυτές είναι ακατάλληλες, δύναται να αποφασίζει, με τη διαδικασία που προβλέπεται στο άρθρο 19 της οδηγίας 95/21/ΕΚ, ότι οι εν λόγω τιμές δεν έχουν εφαρμογή για τους σκοπούς της παρούσας οδηγίας.»

ΠΑΡΑΡΤΗΜΑ ΙΙ

Το παράρτημα V αντικαθίσταται από το ακόλουθο παράρτημα:

«ΠΑΡΑΡΤΗΜΑ V

A. ΚΑΤΗΓΟΡΙΕΣ ΠΛΟΙΩΝ ΠΟΥ ΥΠΟΒΑΛΛΟΝΤΑΙ ΣΕ ΕΝΙΣΧΥΜΕΝΗ ΕΠΙΘΕΩΡΗΣΗ (δυνάμει του άρθρου 7 παράγραφος 1)1. Δεξαμενόπλοια μεταφοράς φυσικού αερίου και χημικών προϊόντων, ηλικίας άνω των δέκα ετών, όπως καθορίζεται με βάση την ημερομηνία ναυπήγησης που αναφέρεται στα πιστοποιητικά ασφαλείας του πλοίου.

2. Φορτηγά πλοία μεταφοράς φορτίου χύδην, ηλικίας άνω των δώδεκα ετών, όπως καθορίζεται με βάση την ημερομηνία ναυπήγησης που αναφέρεται στα πιστοποιητικά ασφαλείας του πλοίου.

3. Πετρελαιοφόρα μονού κύτους, ηλικίας άνω των 15 ετών, όπως καθορίζεται με βάση την ημερομηνία ναυπήγησης που αναφέρεται στα πιστοποιητικά ασφάλειας του πλοίου.4. Επιβατηγά πλοία, ηλικίας άνω των δεκαπέντε ετών, εκτός των επιβατηγών πλοίων που αναφέρονται στο άρθρο 2, σημεία (α) και (β) της οδηγίας 1999/35/ΕΚ.

B. ΠΛΗΡΟΦΟΡΙΕΣ προς ΚΟΙΝΟΠΟΙΗΣΗ ΣΤΗΝ ΑΡΜΟΔΙΑ ΑΡΧΗ (δυνάμει του άρθρου 7 παράγραφος 2)

- A. όνομα,

- B. σημαία,

Γ. αριθμός αναγνώρισης ΙΜΟ του πλοίου, εφόσον υφίσταται,

- Δ. νεκρό φορτίο,

- E. ημερομηνία ναυπήγησης του πλοίου,

- ΣΤ. για τα δεξαμενόπλοια:

- ΣΤ.α. δομή: μονό κύτος, μόνο κύτος με δεξαμενή διαχωρισμένου έρματος, διπλό κύτος,

- ΣΤ.β. κατάσταση των δεξαμενών φορτίου και έρματος: γεμάτες, άδειες, αδρανείς,

- ΣΤ.γ. όγκος και φύση του φορτίου,

- Ζ. πιθανή ώρα άφιξης στον λιμένα προορισμού ή στον σταθμό πλοήγησης, όπως απαιτείται από την αρμόδια αρχή,

- H. προβλεπόμενη διάρκεια παραμονής στον λιμένα,

- Θ. Προβλεπόμενες εργασίες στον λιμένα προορισμού (φόρτωση, εκφόρτωση, άλλες)

- Ι. Ημερομηνία και τόπος της τελευταίας επιθεώρησης που πραγματοποιήθηκε στο πλαίσιο του ελέγχου από το κράτος του λιμένα

Γ. ΔΙΑΔΙΚΑΣΙΕΣ ΕΝΙΣΧΥΜΕΝΗΣ ΕΠΙΘΕΩΡΗΣΗΣ ΟΡΙΣΜΕΝΩΝ ΚΑΤΗΓΟΡΙΩΝ ΠΛΟΙΩΝ (που αναφέρονται στο άρθρο 7 παράγραφος 3)

Υπό την επιφύλαξη της δυνατότητας διεξαγωγής της ή ενδεχόμενων περιορισμών συνδεόμενων με την ασφάλεια των ατόμων, του πλοίου ή του λιμένα, η ενισχυμένη επιθεώρηση θα πρέπει να περιλαμβάνει τουλάχιστον τα ακόλουθα σημεία. Οι επιθεωρητές θα πρέπει να έχουν υπόψη τους ότι η διεξαγωγή ελέγχων επί του πλοίου κατά τη διάρκεια εκτέλεσης ορισμένων εργασιών, π.χ. εργασιών φορτοεκφόρτωσης, τις οποίες επηρεάζουν άμεσα, ενδέχεται να θέσει σε κίνδυνο την ασφαλή εκτέλεση των εν λόγω εργασιών.

1. ΠΛΟΙΑ ΕΝ ΓΕΝΕΙ (όλες οι κατηγορίες του τμήματος Α)

-Γενική διακοπή ρεύματος και θέση σε λειτουργία της εφεδρικής γεννήτριας

-Επιθεώρηση του εφεδρικού φωτισμού

-Λειτουργία της εφεδρικής πυροσβεστικής αντλίας με δύο σωλήνες συνδεδεμένους στον κύριο αγωγό

-Λειτουργία των αντλιών υδροσυλλεκτών

-Κλείσιμο των στεγανών θυρών

-Καθαίρεση μίας σωσίβιας λέμβου από την πλευρά της θάλασσας

-Δοκιμαστική διακοπή εξ αποστάσεως των λεβήτων, του εξαερισμού και των αντλιών καυσίμου

-Δοκιμή του μηχανισμού πηδαλίου, συμπεριλαμβανομένου του βοηθητικού μηχανισμού πηδαλίου

-Επιθεώρηση των εφεδρικών πηγών τροφοδοσίας ηλεκτρικού ρεύματος για τις εγκαταστάσεις ραδιοεπικοινωνίας

-Επιθεώρηση και, στο μέτρο του δυνατού, δοκιμή του διαχωριστήρα του μηχανοστασίου.

2. ΔΕΞΑΜΕΝΟΠΛΟΙΑ ΜΕΤΑΦΟΡΑΣ ΦΥΣΙΚΟΥ ΑΕΡΙΟΥ ΚΑΙ ΧΗΜΙΚΩΝ ΠΡΟΪΟΝΤΩΝ

Εκτός από τα σημεία που απαριθμούνται στο σημείο 1, η ενισχυμένη επιθεώρηση δεξαμενοπλοίων μεταφοράς φυσικού αερίου και χημικών προϊόντων θα πρέπει να περιλαμβάνει και τα ακόλουθα:

-Διατάξεις ελέγχου και ασφαλείας της θερμοκρασίας, της πίεσης και της στάθμης των δεξαμενών φορτίου

-Συσκευές ανάλυσης οξυγόνου και εκρηξίμετρα, συμπεριλαμβανομένης της βαθμονόμησής τους. Ύπαρξη συσκευής ανίχνευσης χημικών προϊόντων με τον δέοντα αριθμό κατάλληλων σωλήνων ανίχνευσης αερίων για το μεταφερόμενο φορτίο

-Εξοπλισμός διαφυγής εκτάκτου ανάγκης από τα ενδιαιτήματα, ο οποίος παρέχει κατάλληλη προστασία του αναπνευστικού συστήματος και των οφθαλμών, για κάθε άτομο επί του πλοίου (εάν αυτό επιβάλλεται λόγω των προϊόντων που αναγράφονται στο διεθνές πιστοποιητικό καταλληλότητας ή στο πιστοποιητικό καταλληλότητας για τη μεταφορά επικίνδυνων χημικών ουσιών χύδην ή υγροποιημένων αερίων χύδην, ανάλογα με την περίπτωση)

-Έλεγχος της αναγραφής του μεταφερόμενου προϊόντος στο διεθνές πιστοποιητικό καταλληλότητας ή στο πιστοποιητικό καταλληλότητας για τη μεταφορά επικίνδυνων χημικών ουσιών χύδην ή υγροποιημένων αερίων χύδην, ανάλογα με την περίπτωση

-Μόνιμη πυροσβεστική εγκατάσταση του καταστρώματος, είτε είναι τύπου αφρού, είτε τύπου ξηρού χημικού προϊόντος, είτε άλλου τύπου, ανάλογα με το μεταφερόμενο προϊόν.

3. ΠΛΟΙΑ ΜΕΤΑΦΟΡΑΣ ΦΟΡΤΙΟΥ ΧΥΔΗΝ

Εκτός από τα σημεία που αναφέρονται στο σημείο 1, η ενισχυμένη επιθεώρηση πλοίων μεταφοράς φορτίου χύδην πρέπει να περιλαμβάνει και τα ακόλουθα:

-Ενδεχόμενη διάβρωση των βάσεων των μηχανημάτων καταστρώματος

-Ενδεχόμενη παραμόρφωση ή/και διάβρωση των μπουκαπορτών

-Ενδεχόμενα ρήγματα ή τοπική διάβρωση των εγκάρσιων διαφραγμάτων

-Πρόσβαση στα κύτη φορτίου

-Αξιολόγηση της ασφάλειας της δομής του πλοίου βάσει του φακέλου εκθέσεων επιθεώρησης της δομής του πλοίου, των εκθέσεων εκτίμησης της κατάστασης του πλοίου, των εκθέσεων μέτρησης πάχους και του εγγράφου περιγραφής που αναφέρονται στο ψήφισμα A.744(18) του ΙΜΟ.

4. ΠΕΤΡΕΛΑΙΟΦΟΡΑ

Εκτός από τα σημεία που αναφέρονται στο σημείο 1, η ενισχυμένη επιθεώρηση πετρελαιοφόρων θα πρέπει να περιλαμβάνει και τα ακόλουθα:

-Σταθερό σύστημα παραγωγής αφρού επί του καταστρώματος

-Σύστημα πυρόσβεσης

-Επιθεώρηση των κλαπέτων απομονώσεως πυρός στο μηχανοστάσιο, στο αντλιοστάσιο και στα ενδιαιτήματα

-Έλεγχος της πίεσης του αδρανούς αερίου και της περιεκτικότητάς του σε οξυγόνο

-Εξέταση της όψης και της ενδεχόμενης διάβρωσης σε μία τουλάχιστον εκ των δεξαμενών έρματος

-Αξιολόγηση της ασφάλειας της δομής του πλοίου βάσει του φακέλου εκθέσεων επιθεώρησης της δομής του πλοίου, των εκθέσεων εκτίμησης της κατάστασης του πλοίου, των εκθέσεων μέτρησης πάχους και του εγγράφου περιγραφής που αναφέρονται στο ψήφισμα A.744(18) του ΙΜΟ.

5. ΕΠΙΒΑΤΗΓΑ ΠΛΟΙΑ ΜΗ ΠΡΟΒΛΕΠΟΜΕΝΑ ΑΠΟ ΤΗΝ ΟΔΗΓΙΑ 1999/35/ΕΚ

Εκτός από τα σημεία που αναφέρονται στον τίτλο Γ σημείο 1, η ενισχυμένη επιθεώρηση επιβατηγών πλοίων θα πρέπει να περιλαμβάνει και τα ακόλουθα:

-Δοκιμή του συστήματος ανίχνευσης πυρκαγιάς και συναγερμού

-Έλεγχος του ασφαλούς κλεισίματος των θυρών πυρασφαλείας

-Δοκιμή του συστήματος ειδοποίησης των επιβατών

-Άσκηση πυρόσβεσης, κατά την οποία διενεργείται οπωσδήποτε δοκιμή του συνόλου του εξοπλισμού πυρόσβεσης και στην οποία συμμετέχει μέρος του προσωπικού του μαγειρείου

-Απόδειξη της ικανότητας των βασικών μελών του πληρώματος να εφαρμόζουν το σχέδιο επιστασίας ασφαλείας κατόπιν αβαρίας.

Εάν κρίνεται σκόπιμο, η επιθεώρηση μπορεί να συνεχιστεί κατά τον χρόνο κατά τον οποίο το πλοίο κατευθύνεται προς ή αποπλέει από λιμένα του κράτους μέλους, εφόσον συμφωνεί ο πλοίαρχος ή ο εφοπλιστής. Οι επιθεωρητές δεν πρέπει να παρεμποδίζουν τη λειτουργία του πλοίου, ούτε να δημιουργούν καταστάσεις οι οποίες, κατά τη κρίση του πλοιάρχου, θα μπορούσαν να θέσουν σε κίνδυνο την ασφάλεια των επιβατών, του πληρώματος και του πλοίου.

ΠΑΡΑΡΤΗΜΑ ΙΙΙ

Το παράρτημα VIII αντικαθίσταται από το ακόλουθο κείμενο:

«ΠΑΡΑΡΤΗΜΑ VIII

Δημοσίευση πληροφοριών σχετικά με απαγορεύσεις απόπλου και επιθεωρήσεις σε λιμένες των κρατών μελών

(όπως αναφέρεται στο άρθρο 15)

I. -Οι πληροφορίες που δημοσιεύονται βάσει του άρθρου 15, παράγραφος 1, περιλαμβάνουν τα ακόλουθα:

-το όνομα του πλοίου,

-τον αριθμό ΙΜΟ,

-τον τύπο του πλοίου,

-την ολική χωρητικότητα (tdw),

-το έτος ναυπήγησης,

-το ονοματεπώνυμο και τη διεύθυνση του πλοιοκτήτη ή του εφοπλιστή,

-για τα πλοία που μεταφέρουν φορτία υγρών ή στερεών ουσιών χύδην, το ονοματεπώνυμο και τη διεύθυνση του ναυλωτή και τον τύπο ναύλωσης (ναύλωση κατά ταξίδι ή χρονοναύλωση),

-το κράτος της σημαίας,

-τον νηογνώμονα ή τους νηογνώμονες, αναλόγως, που έχει (έχουν) εκδώσει για το συγκεκριμένο πλοίο πιστοποιητικά κλάσης, εφόσον υπάρχουν,

-τον νηογνώμονα, ή τους νηογνώμονες ή/και οποιονδήποτε άλλο φορέα που έχει (έχουν) εκδώσει για το συγκεκριμένο πλοίο πιστοποιητικά βάσει των ισχυουσών συμβάσεων εκ μέρους του κράτους της σημαίας, καθώς και τα εκδοθέντα πιστοποιητικά,

-τον λιμένα και την ημερομηνία της τελευταίας ενισχυμένης επιθεώρησης και, ενδεχομένως, αναφορά της επιβολής απαγόρευσης απόπλου,

-τον λιμένα και την ημερομηνία της τελευταίας ειδικής επιθεώρησης καθώς και αναφορά του οργανισμού που πραγματοποίησε την επιθεώρηση,

-τον αριθμό των απαγορεύσεων απόπλου κατά τη διάρκεια των τελευταίων 24 μηνών,

-τη χώρα και τον λιμένα απαγόρευσης απόπλου,

-την ημερομηνία άρσης της απαγόρευσης απόπλου,

-τη διάρκεια απαγόρευσης απόπλου, σε ημέρες,

-τον αριθμό των διαπιστωθέντων ελαττωμάτων και τους λόγους της απαγόρευσης απόπλου, με σαφή και διεξοδικό τρόπο,

-την περιγραφή των μέτρων παρακολούθησης της απαγόρευσης απόπλου που ελήφθησαν από την αρμόδια αρχή και, ενδεχομένως, από τον νηογνώμονα

-σε περίπτωση απαγόρευσης ελλιμενισμού του πλοίου σε οποιονδήποτε λιμένα εντός της Κοινότητας, τους λόγους της απαγόρευσης, με σαφή και διεξοδικό τρόπο,

-αναφορά, ενδεχομένως, ότι ο νηογνώμονας ή οποιοσδήποτε άλλος ιδιωτικός οργανισμός ο οποίος πραγματοποίησε τη σχετική επιθεώρηση στο πλοίο, φέρει ευθύνη σε σχέση με τα ελαττώματα τα οποία, μόνα ή σε συνδυασμό με άλλα, δικαιολόγησαν την απαγόρευση απόπλου,

-περιγραφή των μέτρων που ελήφθησαν για πλοίο στο οποίο επετράπη να προσεγγίσει το πλησιέστερο κατάλληλο ναυπηγείο ή στο οποίο απαγορεύτηκε η είσοδος σε λιμένα της Κοινότητας.

II - Οι πληροφορίες σχετικά με τα επιθεωρούμενα πλοία, οι οποίες δημοσιεύονται βάσει του άρθρου 15 παράγραφος 2 περιλαμβάνουν τα ακόλουθα:

-το όνομα του πλοίου,

-τον αριθμό ΙΜΟ,

-τον τύπο του πλοίου,

-την ολική χωρητικότητα (tdw),

-το έτος ναυπήγησης,

-το ονοματεπώνυμο και τη διεύθυνση του πλοιοκτήτη ή του εφοπλιστή,

-για τα πλοία που μεταφέρουν φορτία υγρών ή στερεών ουσιών χύδην, το ονοματεπώνυμο και τη διεύθυνση του ναυλωτή και τον τύπο ναύλωσης (ναύλωση κατά ταξίδι ή χρονοναύλωση),

-το κράτος της σημαίας,

-τον νηογνώμονα, ή τους νηογνώμονες, αναλόγως, που έχει (έχουν) εκδώσει για το συγκεκριμένο πλοίο πιστοποιητικά κλάσης, εφόσον υπάρχουν,

-τον νηογνώμονα ή τους νηογνώμονες ή/και οποιονδήποτε άλλο φορέα που έχει (έχουν) εκδώσει για το συγκεκριμένο πλοίο πιστοποιητικά βάσει των ισχυουσών συμβάσεων εκ μέρους του κράτους της σημαίας, καθώς και τα εκδοθέντα πιστοποιητικά,

-τη χώρα, τον λιμένα και την ημερομηνία επιθεώρησης,

-τον αριθμό των ελαττωμάτων, ανά κατηγορία ελαττωμάτων.»

ΠΑΡΑΡΤΗΜΑ IV

Προστίθενται τα ακόλουθα παραρτήματα ΙΧ και Χ:

«ΠΑΡΑΡΤΗΜΑ IX

Έκθεση επιθεώρησης κατ' εφαρμογή του άρθρου 8

Η έκθεση επιθεώρησης περιλαμβάνει τουλάχιστον τα ακόλουθα στοιχεία.

I- Γενικές πληροφορίες

1. Αρμόδια αρχή που συνέταξε την έκθεση

2. Ημερομηνία και τόπος επιθεώρησης

3. Όνομα του επιθεωρηθέντος πλοίου

4. Σημαία

5. Τύπος του πλοίου

6. Αριθμός ΙΜΟ

7. Διακριτικό κλήσης

8. Ολική χωρητικότητα

9. Νεκρό φορτίο (ενδεχομένως)

10. Έτος ναυπήγησης

11. Νηογνώμονας ή νηογνώμονες, αναλόγως, που έχει (έχουν) εκδώσει για το συγκεκριμένο πλοίο πιστοποιητικά κλάσης, εφόσον υπάρχουν

12. Τον νηογνώμονα ή τους νηογνώμονες ή/και οποιονδήποτε άλλο φορέα που έχει (έχουν) εκδώσει για το συγκεκριμένο πλοίο πιστοποιητικά βάσει των ισχυουσών συμβάσεων εκ μέρους του κράτους της σημαίας

13. Ονοματεπώνυμο και διεύθυνση του πλοιοκτήτη ή του εφοπλιστή

14. Ονοματεπώνυμο και διεύθυνση του ναυλωτή και τύπος ναύλωσης (ναύλωση κατά ταξίδι ή χρονοναύλωση), για τα πλοία που μεταφέρουν φορτία υγρών ή στερεών ουσιών χύδην

15. Τελική ημερομηνία σύνταξης της έκθεσης της επιθεώρησης

II - Πληροφορίες σχετικές με την επιθεώρηση

1. Πιστοποιητικά που έχουν εκδοθεί κατ' εφαρμογή των σχετικών διεθνών συμβάσεων, αρχή ή οργανισμός που εξέδωσε το/τα σχετικό(-ά) πιστοποιητικό(-ά), με αναφορά της ημερομηνίας έκδοσης και λήξης

2. Μέρη ή στοιχεία του πλοίου που αποτέλεσαν αντικείμενο επιθεώρησης (σε περίπτωση λεπτομερέστερης ή ενισχυμένης επιθεώρησης)

3. Αναφορά του τύπου επιθεώρησης (επιθεώρηση, λεπτομερέστερη επιθεώρηση, ενισχυμένη επιθεώρηση)

4. Φύση των ελαττωμάτων

5. Μέτρα που ελήφθησαν

III - Συμπληρωματικές πληροφορίες σε περίπτωση απαγόρευσης απόπλου

1. Ημερομηνία της απόφασης απαγόρευσης απόπλου

2. Ημερομηνία άρσης της απαγόρευσης απόπλου

3. Φύση των ελαττωμάτων που δικαιολογούν την απόφαση απαγόρευσης απόπλου

4. Πληροφορίες σχετικά με την τελευταία ενδιάμεση ή ετήσια επιθεώρηση

5. Αναφορά, ενδεχομένως, ότι ο νηογνώμονας ή άλλος ιδιωτικός οργανισμός ο οποίος πραγματοποίησε τον σχετικό έλεγχο στο πλοίο, φέρει ευθύνη σε σχέση με τα ελαττώματα τα οποία, μόνα ή σε συνδυασμό με άλλα, δικαιολόγησαν την απαγόρευση απόπλου

6. Μέτρα που ελήφθησαν

ΠΑΡΑΡΤΗΜΑ X

Στοιχεία παρεχόμενα στο πλαίσιο της παρακολούθησης της εφαρμογής

Τα κράτη μέλη παρέχουν τις ακόλουθες πληροφορίες στην Επιτροπή κατ' εφαρμογή του άρθρου 17, χρησιμοποιώντας τα πρότυπα του ακόλουθου πίνακα.

1. Στοιχεία παρεχόμενα σε ετήσια βάση

Κάθε έτος, τα κράτη μέλη παρέχουν στην Επιτροπή τα ακόλουθα στοιχεία, τα οποία αφορούν το παρελθόν έτος, το αργότερο έως την 1η Απριλίου.

1.1. Αριθμός επιθεωρητών που εργάζονται για λογαριασμό τους στο πλαίσιο του ελέγχου των πλοίων από το κράτος του λιμένα.

Οι πληροφορίες θα πρέπει να διαβιβάζονται στην Επιτροπή σύμφωνα με το πρότυπο του ακόλουθου πίνακα.

>ΘΕΣΗ ΠIΝΑΚΑ>

Οι πληροφορίες αυτές παρέχονται σε εθνικό επίπεδο και για κάθε έναν από τους λιμένες του εν λόγω κράτους μέλους. Για τις ανάγκες του παρόντος παραρτήματος, ως λιμένας θεωρείται ένας μεμονωμένος λιμένας, καθώς και η γεωγραφική ζώνη που καλύπτεται από έναν επιθεωρητή, ή μία ομάδα επιθεωρητών, και η οποία μπορεί ενδεχομένως να περιλαμβάνει περισσότερους επιμέρους λιμένες. Ο ίδιος επιθεωρητής μπορεί να εργαστεί σε περισσότερους του ενός λιμένες/γεωγραφικές ζώνες.

1.2. Συνολικός αριθμός πλοίων που εισήλθαν στους λιμένες τους σε εθνικό επίπεδο.

2. Στοιχεία που παρέχονται σε τριμηνιαία βάση

Τα κράτη μέλη παρέχουν στην Επιτροπή κάθε τρεις μήνες τον λεπτομερή κατάλογο των κινήσεων των πλοίων που εισήλθαν στους λιμένες τους, σύμφωνα με το ακόλουθο πρότυπο.

>ΘΕΣΗ ΠIΝΑΚΑ>

ΠΑΡΑΡΤΗΜΑ ΧΙ

Α. ΚΑΤΗΓΟΡΙΕΣ ΠΛΟΙΩΝ ΠΟΥ ΥΠΟΚΕΙΝΤΑΙ ΣΕ ΑΠΑΓΟΡΕΥΣΗ ΕΛΛΙΜΕΝΙΣΜΟΥ ΣΕ ΚΟΙΝΟΤΙΚΟΥΣ ΛΙΜΕΝΕΣ (όπως αναφέρονται στο άρθρο 7α παράγραφος 1)

1. Δεξαμενόπλοια μεταφοράς αερίου και χημικών προϊόντων,

2. Φορτηγά χύδην φορτίου,

3. Πετρελαιοφόρα,

4. Επιβατηγά πλοία.

Β. ΔΙΑΔΙΚΑΣΙΕΣ ΑΠΑΓΟΡΕΥΣΗΣ ΕΛΛΙΜΕΝΙΣΜΟΥ ΣΕ ΚΟΙΝΟΤΙΚΟΥΣ ΛΙΜΕΝΕΣ (όπως αναφέρονται στο άρθρο 7α παράγραφος 2)

1. Όταν συντρέχουν οι συνθήκες που περιγράφονται στο άρθρο 7α, οι αρμόδια αρχή του λιμένα στον οποίο ανακοινώνεται η δεύτερη ή η τρίτη απαγόρευση απόπλου του πλοίου ενημερώνει εγγράφως τον πλοίαρχο και τον πλοιοκτήτη ή τον εφοπλιστή του πλοίου σχετικά με το μέτρο απαγόρευσης ελλιμενισμού το οποίο λαμβάνεται έναντι του πλοίου.

Η αρμόδια αρχή ενημερώνει επίσης την αρχή του κράτους της σημαίας, τον αρμόδιο νηογνώμονα, τα άλλα κράτη μέλη, την Ευρωπαϊκή Επιτροπή, το Διοικητικό Κέντρο Ναυτιλιακών Υποθέσεων και τη Γραμματεία του Μνημονίου των Παρισίων.

Το μέτρο απαγόρευσης ελλιμενισμού αρχίζει να ισχύει από τη στιγμή που το πλοίο λαμβάνει την άδεια να εγκαταλείψει τον λιμένα μετά την αποκατάσταση των ελαττωμάτων που προκάλεσαν την απαγόρευση απόπλου.

2. Προκειμένου να αρθεί το μέτρο της απαγόρευσης ελλιμενισμού, ο πλοιοκτήτης ή ο εφοπλιστής του πλοίου πρέπει να υποβάλλουν επίσημη αίτηση στην αρμόδια αρχή του κράτους μέλους που επέβαλε το μέτρο απαγόρευσης ελλιμενισμού. Η αίτηση αυτή συνοδεύεται από βεβαίωση της αρχής του κράτους της σημαίας ότι το πλοίο ανταποκρίνεται πλήρως στις ισχύουσες διατάξεις των διεθνών συμβάσεων. Η αίτηση άρσης της απαγόρευσης ελλιμενισμού πρέπει επίσης να συνοδεύεται, ανάλογα με την περίπτωση, από βεβαίωση του νηογνώμονα στον οποίο έχει νηολογηθεί το πλοίο, ότι το πλοίο ανταποκρίνεται στα πρότυπα κατάταξης που έχει ορίσει ο εν λόγω νηογνώμονας.

3. Το μέτρο απαγόρευσης ελλιμενισμού μπορεί να αρθεί μόνο κατόπιν νέας επιθεώρησης του πλοίου σε συμφωνηθέντα λιμένα από επιθεωρητές της αρμόδιας αρχής του κράτους μέλους που επέβαλε το μέτρο απαγόρευσης ελλιμενισμού και εφόσον αποδεικνύεται, κατά τρόπο που να ικανοποιεί την αρμόδια αρχή του εν λόγω κράτους μέλους, ότι το πλοίο ανταποκρίνεται πλήρως στις ισχύουσες διατάξεις των διεθνών συμβάσεων.

Εάν ο συμφωνηθείς λιμένας βρίσκεται εντός της επικράτειας της Κοινότητας, η αρμόδια αρχή του κράτους μέλους του λιμένα προορισμού δύναται να επιτρέψει στο πλοίο, με τη σύμφωνη γνώμη της αρμόδιας αρχής του κράτους μέλους που επέβαλε το μέτρο απαγόρευσης ελλιμενισμού, να εισέλθει στον εν λόγω λιμένα προορισμού αποκλειστικά για να επιβεβαιωθεί ότι το πλοίο πληροί τους όρους που προσδιορίζονται στην παράγραφο 2.

Η νέα επιθεώρηση λαμβάνει τη μορφή ενισχυμένης επιθεώρησης, η οποία πρέπει να καλύπτει τουλάχιστο τα σχετικά στοιχεία του παραρτήματος V, τμήμα Γ.

Το σύνολο των δαπανών της εν λόγω ενισχυμένης επιθεώρησης φέρει ο πλοιοκτήτης ή ο εφοπλιστής."

4. Εάν τα αποτελέσματα της ενισχυμένης επιθεώρησης ικανοποιήσουν το κράτος μέλος σύμφωνα με την παράγραφο 2, το μέτρο της απαγόρευσης ελλιμενισμού αίρεται. Ο πλοιοκτήτης ή ο εφοπλιστής του πλοίου ενημερώνεται εγγράφως.

Επίσης, η αρμόδια αρχή ενημερώνει εγγράφως την αρχή του κράτους της σημαίας, τον αρμόδιο νηογνώμονα, τα άλλα κράτη μέλη, την Ευρωπαϊκή Επιτροπή, το Διοικητικό Κέντρο Ναυτιλιακών Υποθέσεων και τη Γραμματεία του Μνημονίου των Παρισίων σχετικά με την απόφασή της.

5. Οι πληροφορίες που αφορούν τα πλοία στα οποία έχει απαγορευτεί η είσοδος στους λιμένες της Κοινότητας διατίθενται στο σύστημα Sirenac και δημοσιεύονται σύμφωνα με τις διατάξεις του άρθρου 15 και του παραρτήματος VIII.».